**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.11.2022, ora 08.00 – 07.11.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.11.2022, ora 07.00**

**RÂURI**

**Debitele au fost în general staționare**, exceptând cursurile inferioare ale râurilor Someş, Crișuri şi Mureş, unde au fost în uşoară scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe cursurile superioare ale Bistriţei, Trotuşului și pe unii afluenți din bazinul superior al Dâmboviței și mai mici (sub 30% din mediile multianuale lunare) pe râurile din bazinele hidrografice: Nera, Cerna, Motru, Vedea, Tazlău, Râmnicu Sărat, Bârlad, Jijia și pe unele râuri din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare.**

Sunt posibile mici creşteri de niveluri şi debite pe unele râuri din zonele de deal şi de munte din vestul, nord-vestul și centrul țării ca urmare a precipitațiilor slabe cantitativ prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 06-07.11.2022 **a fost staționar, având valoarea de** **2400 m3/s**, sub media multianuală a lunii **noiembrie (4650 m3/s).**

În aval de Porţile de Fier debitele au fost în scădere pe sectorul Gruia-Zimnicea, staționar la Giurgiu și în creștere pe sectorul Oltenița-Tulcea.

**Debitul la intrarea în ţară** (secţiunea Baziaş) **va fi** **staționar (2400 m3/s).**

În aval de Porțile de Fier debitele vor fi în scădere pe sectorul Gruia-Oltenița și în creștere pe sectorul Călărași-Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 20.0 mc/s;

-r. Dâmbovița: ac. Văcărești: 3 mc/s;

-CA2: 2.5 mc/s;

-Der. Mircea Vodă: 1.2 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**Administrația Bazinală de Apă Dobrogea-Litoral**

Având în vedere scăderea semnificativă a nivelului, respectiv a debitului fluviului Dunărea pe sectoarele: 5.2 Br Măcin, 3 Galați / Grindu - Isaccea, 2 Isaccea - Ceatal Izmail, 1 Ceatal Izmail (subsectoarele 1.1 Braț Chilia, 1.2 Braț Sulina), precum și tendința de scădere pentru următoarea perioada, S.G.A. Tulcea a transmis începând cu data de 25.10.2022 notificări la folosințele care se alimentează cu apă din fl. Dunărea pe sectoarele menționate, pentru a aplica prevederile ,,Planului de restricții și folosire a apei în perioadele deficitare pentru B.H. Dunăre 2021-2025”, faza de atenționare/ avertizare:

-Sârme și Cabluri SA, CN ACN SA Agigea, RAJA SA Constanța, S.A.A.C. Dăeni, S.C. Piscicola Măcin (Am. Turcoaia), Comuna Smârdan, SC Aquaserv SA - PL Grindu, SC CDL PRODCOM Isaccea - Am. Piatra Călcată, SC Aquaserv SA - PL Isaccea, Primăria Pardina, Comuna Chilia Veche (fost SC Aquaprest Chilia Veche SRL), SC Gip Est (Am. Chilia 1,f.4), SC Eldorado SRL Galați - Am.Chilia I, SC Selpop Fish (Am. Popina 19,20), SC Piscicola Sofia & Gabriel EU - A.P. Popina, EC 15, SC Gelmin (Am. Popina 1-14), S.C. Alum SA Tulcea, S.C. Aquaserv SA Tulcea, SC Aquaserv SA - P.L. Partizani, SC Euro Delta Danube - A.P. Maliuc, SC Aquaserv SA - P.L. Maliuc, SC Aquaserv SA - P.L. Gorgova, SC Aquaserv SA Crișan - P.L. Mila 23, SC Obretin (Am. Obretin 1), SC Aquaserv SA - P.L. Crișan, SC Fish Tour Delta SRL - A.P. Obretin II, SC Mariocons Hunting (A.P. Ceamurlia 1), SC Kiara Laci (A.P. Ceamurlia 1), SC Pedromar SRL - A.P. Ceamurlia I, SC New Eco Stuf SRL - A.P. Ceamurlia I, S.C. Aquaserv SA Tulcea-P.L.Sulina.

**Administrația Bazinală de Apă Ialomiţa-Buzău**

-în data de 25.10.2022 s-a trecut la aplicarea “Planului de restricții și folosire a apelor în perioadele deficitare pentru BH Dunăre” - faza de atenționare/avertizare, pentru sectorul 6.1 Chiciu – Vadu Oii și sectorul 6 Chiciu – Vadu Oii (amonte Chiciu);

-în data de 26.10.2022 s-a trecut la aplicarea “Planului de restricții și folosire a apelor în perioadele deficitare pentru BH Dunăre” - faza de atenționare/avertizare pentru sectorul 4 Brăila – Galați (pe acest sector în perioada de iarnă nu există captări de apă, însă ANIF Brăila a solicitat extinderea perioadei contractuale pentru luna noiembrie).

**A.B.A. Crişuri**

Debitul râului Barcău în secțiunea Nușfalău este 0.626 mc/s.

Debitul râului Crișul Alb în secțiunea Crișcior este 0.850 mc/s.

**2.** **Situaţia meteorologică în intervalul 06.11.2022, ora 08.00 –07.11.2022, ora 06.00**

**În ţară,** în cea mai mare parte a teritoriului regimul termic a fost caracterizat în continuare de valori mai ridicate decât cele normale pentru prima decadă a lunii noiembrie (local cu abateri de peste 5 grade față de medii). Cerul a fost variabil în regiunile centrale și parțial în cele nord-vestice și montane și mai mult noros în restul teritoriului. Ziua, izolat și trecător s-au semnalat ploi slabe sau burniță în sud și est, iar noaptea a plouat și sub formă de aversă pe arii relativ extinse în sud-vest, iar prin acumulare cantitățile de apă au depășit 25 l/mp în sudul Banatului. Vântul a suflat slab și moderat, local cu intensificări temporare în regiunile sudice, cu viteze în general de 45...50 km/h, precum și în zona montană înaltă, cu rafale ce au mai depășit în prima parte a zilei, pe crestele Carpaților Meridionali, 80-90 km/h. Temperaturile maxime s-au situat între 11 grade la Darabani, Rădăuți, Târgu Neamț, Piatra Neamț, Suceava și Holod și 23 de grade la Turnu Măgurele și Zimnicea, iar la ora 06 valorile termice se încadrau între -1 grad la Făgăraș și 14 grade la Băilești, Bechet, Constanța-dig, Drobeta-Turnu Severin și Mangalia. Pe suprafețe mici în regiunile intracarpatice a fost ceață.

**Observaţie:** în intervalul de diagnoză au fost în vigoare 6 atenționări cod galben pentru fenomene meteorologice periculoase imediate, câte 2 emise de către CNPM București și SRPV Sibiu și câte 1 de către SRPV Cluj și SRPV Timișoara.

**La Bucureşti** valorile termice au fost în continuare mai ridicate decât mediile climatologice ale datei. Cerul a fost mai mult noros și îndeosebi pe parcursul zilei vântul a suflat în general moderat, cu viteze la rafală în jurul a 35...40 km/h. Temperatura maximă a fost de 18 de grade la Afumați și Băneasa și de 19 grade la Filaret, iar la ora 06 se înregistrau 13 grade la

toate stațiile meteorologice.

**3. Prognoza meteorologică în intervalul 07.11.2022, ora 08.00–08.11.2022, ora 8.00**

**În ţară,** deși valorile termice vor marca o scădere ușoară față de intervalul anterior în sud, vremea se va menține caldă în cea mai mare parte a teritoriului. Cerul va avea înnorări în vest și nord-vest, iar spre seară și noaptea și în centru și nord, zone unde temporar va ploua slab, iar în restul teritoriului va fi variabil, cu nebulozitate stratiformă la începutul zilei. Vântul va sufla slab și moderat. Temperaturile maxime se vor încadra între 13 și 19 grade, iar cele minime vor fi cuprinse între 4 și 10 grade. Dimineața și noaptea, pe spații mici în zonele joase va fi ceață.

**La Bucureşti** vremea va fi în continuare mai caldă decât în mod obișnuit. Cerul va fi variabil, dar cu nebulozitate stratiformă în prima parte a zilei. Vântul va sufla slab și moderat. Temperatura maximă va fi de 17...18 grade, iar cea minimă de 5...7 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**Monitorizare Lac Tăul Mare (aflat în administrarea UAT Roșia Montană, jud. Alba) – situația din data de 06.11.2022:**

-la ora 11:00: nivel sub NNR cu 491 cm;

-la ora 17:30: nivel sub NNR cu 491 cm;

-nu au intervenit modificări în ceea ce priveşte siguranța barajului.

Direcția Comunicare